

 **KAZLŲ RŪDOS SAVIVALDYBĖS TARYBA**

**SPRENDIMAS**

**DĖL Kazlų Rūdos SAVIVALDYBĖS ŽELDYNŲ IR ŽELDINIŲ APSAUGOS, PRIEŽIŪROS IR TVARKYMO KOMISIJOS SUDARYMO IR JOS NUOSTATŲ PATVIRTINIMO**

2022 m. gegužės 30 d. Nr. TS-127

Kazlų Rūda

Vadovaudamasi Lietuvos Respublikos vietos savivaldos įstatymo 16 straipsnio 2 dalies 6 punktu, Lietuvos Respublikos želdynų įstatymo 5 straipsnio 1 dalies 4 punktu, 25 straipsnio 1 dalimi Kazlų Rūdos savivaldybės taryba n u s p r e n d ž i a:

1. Sudaryti Kazlų Rūdos savivaldybės želdynų ir želdinių apsaugos, priežiūros ir tvarkymo komisiją (toliau – Komisija):

Komisijos pirmininkas – Anatolijus Lesnickas, Kazlų Rūdos savivaldybės administracijos direktoriaus pavaduotojas;

Komisijos pirmininko pavaduotojas – Rimantas Dobrovolskis, Kazlų Rūdos savivaldybės administracijos Infrastruktūros ir žemės ūkio skyriaus Ūkio ir teritorijų planavimo poskyrio vyriausiasis specialistas-savivaldybės vyriausiasis architektas;

Nariai:

Antanas Rutkauskas, Kazlų Rūdos savivaldybės administracijos Infrastruktūros ir žemės ūkio skyriaus Ūkio ir teritorijų planavimo poskyrio vyriausiasis specialistas-ekologas (Komisijos sekretorius);

Juozas Vitukynas, Kazlų Rūdos savivaldybės gyventojas;

Akvilė Krunglevičienė, Kazlų Rūdos savivaldybės gyventoja;

Seniūnijos, kurios teritorijoje tvarkomi želdynai, seniūnas.

2. Patvirtinti Kazlų Rūdos savivaldybės želdynų ir želdinių apsaugos, priežiūros ir tvarkymo komisijos nuostatus (pridedama).

Šis sprendimas per vieną mėnesį nuo jo paskelbimo arba įteikimo dienos gali būti skundžiamas Lietuvos Respublikos ikiteisminio administracinių ginčų nagrinėjimo tvarkos įstatymo nustatyta tvarka Lietuvos administracinių ginčų komisijos Kauno apygardos skyriui (Laisvės al. 36, 44240 Kaunas) arba Regionų apygardos administracinio teismo Kauno rūmams (A. Mickevičiaus g. 8A, 44312 Kaunas) Lietuvos Respublikos administracinių bylų teisenos įstatymo nustatyta tvarka.

Savivaldybės meras Mantas Varaška

PATVIRTINTA

Kazlų Rūdos savivaldybės tarybos 2022 m. gegužės 30 d. sprendimu

Nr. TS-127

**KAZLŲ RŪDOS SAVIVALDYBĖS ŽELDYNŲ IR ŽELDINIŲ APSAUGOS, PRIEŽIŪROS IR TVARKYMO KOMISIJOS NUOSTATAI**

**I SKYRIUS**

**BENDROSIOS NUOSTATOS**

1. Kazlų Rūdos savivaldybės želdynų ir želdinių apsaugos, priežiūros ir tvarkymo komisijos nuostatai (toliau – Nuostatai) nustato Kazlų Rūdos savivaldybės (toliau – Savivaldybė) želdynų ir želdinių apsaugos, priežiūros ir tvarkymo komisijos (toliau – Komisija) funkcijas, teises ir pareigas, komisijos sudarymo, jos darbo organizavimo tvarką.

2. Komisija savo veikloje vadovaujasi Lietuvos Respublikos želdynų įstatymu, Lietuvos Respublikos Vyriausybės nutarimais, Lietuvos Respublikos aplinkos ministro įsakymais, Kazlų Rūdos savivaldybės želdynų ir želdinių apsaugos taisyklėmis, patvirtintomis Kazlų Rūdos savivaldybės tarybos, kitais Lietuvos Respublikoje galiojančiais teisės aktais, reglamentuojančiais želdynų ir želdinių apsaugą, priežiūrą bei tvarkymą.

3. Komisija sudaroma ir jos nuostatai tvirtinami Kazlų Rūdos savivaldybės tarybos sprendimu.

4. Komisijos darbas grindžiamas kolegialiu klausimų svarstymu, teisėtumo principu, asmenine komisijos narių atsakomybe už jos kompetencijai priskiriamų klausimų svarstymą ir sprendimų priėmimo nešališkumu. Priimdama sprendimus, Komisija yra savarankiška.

5. Nuostatuose vartojamos sąvokos suprantamos taip, kaip jos apibrėžtos Lietuvos Respublikos želdynų įstatyme ir šio įstatymo įgyvendinamuosiuose teisės aktuose.

**II SKYRIUS**

**KOMISIJOS FUNKCIJA**

6. Komisijos tikslas – užtikrinti kokybišką želdynų ir želdinių apsaugos, priežiūros, tvarkymo, želdynų kūrimo vykdymą Kazlų Rūdos savivaldybės administruojamoje teritorijoje.

7. Komisija atlieka šias funkcijas:

7.1. teikia išvadas dėl būtinybės kirsti ar kitaip pašalinti iš augimo vietos saugotinus želdinius, kai Kazlų Rūdos savivaldybės želdynų ir želdinių teritorijose arba ne Savivaldybės valdomoje valstybinėje žemėje ketinama kirsti ar kitaip pašalinti iš augimo vietos 10 ar daugiau saugotinų želdinių, ar ketinama kirsti ar kitaip pašalinti viešuosiuose atskiruosiuose želdynuose augančius saugotinus želdinius;

7.2. konsultuoja želdinių savininkus ar valdytojus dėl želdinių apsaugos, priežiūros ir tvarkymo;

7.3. teikia rekomendacijas rengiant teritorijų planavimo dokumentus.

**III SKYRIUS**

**KOMISIJOS SUDARYMAS**

8. Komisiją sudaro pirmininkas, pavaduotojas ir ne mažiau kaip 4 nariai (vienas narių eina sekretoriaus pareigas).

9. Komisijos nariais gali būti Savivaldybės tarybos nariai, valstybės tarnautojai, gyvenamųjų vietovių bendruomenių atstovai – seniūnaičiai, išplėstinės seniūnaičių sueigos deleguoti atstovai, bendruomeninių organizacijų ir asociacijų ar kitų viešųjų juridinių asmenų (išskyrus valstybės ar Savivaldybės, jų institucijų įsteigtus juridinius asmenis), kurie įsteigti teisės aktų nustatyta tvarka ir skatina aplinkos apsaugą, atstovai, Kazlų Rūdos savivaldybės gyventojai.

10. Į Komisijos sudėtį privaloma įtraukti bendruomeninių organizacijų ir asociacijų ar kitų viešųjų juridinių asmenų (išskyrus valstybės ar Savivaldybės, jų institucijų įsteigtus juridinius asmenis), kurie įsteigti teisės aktų nustatyta tvarka ir skatina aplinkos apsaugą, raštu pareiškusių iniciatyvą dalyvauti Komisijos veikloje, atstovus. Bendruomeninių organizacijų ir asociacijų ar kitų viešųjų juridinių asmenų (išskyrus valstybės ar savivaldybės, jų institucijų įsteigtus juridinius asmenis), kurie įsteigti teisės aktų nustatyta tvarka ir skatina aplinkos apsaugą, atstovai turi sudaryti ne mažiau kaip pusę Komisijos narių skaičiaus, išskyrus atvejus, kai šie asmenys raštu neišreiškė iniciatyvos dalyvauti Komisijos veikloje.

11. Į Komisijos posėdžius privalo būti kviečiamas Aplinkos apsaugos departamento prie Aplinkos ministerijos atstovas nuomonei pateikti, kai Komisija rengia išvadą dėl ketinimo Savivaldybės želdynų ir želdinių teritorijose arba ne Savivaldybės valdomoje valstybinėje žemėje kirsti ar kitaip pašalinti iš augimo vietos 20 ar daugiau saugotinų želdinių arba kai viešuosiuose atskiruosiuose želdynuose ketinama kirsti ar kitaip pašalinti iš augimo vietos 10 ar daugiau saugotinų želdinių.

12. Į Komisijos posėdžius nuomonei pateikti gali būti kviečiami:

12.1. Kultūros paveldo departamento Alytaus-Marijampolės teritorinio skyriaus atstovas, kai pertvarkomi saugotini želdiniai auga nekilnojamųjų kultūros vertybių teritorijoje ir kai jie yra kultūros paveldo objektų ar vietovių vertingosios savybės;

12.2. Lietuvos automobilių kelių direkcijos prie Susisiekimo ministerijos atstovas, kai pertvarkomi saugotini želdiniai auga valstybinės reikšmės kelio juostoje ir valstybinės reikšmės kelio apsaugos zonoje;

12.3. projekto vadovas arba jo įgaliotas asmuo, kai saugotini želdiniai auga teritorijose, kurioms yra parengti atskirųjų ir priklausomųjų želdynų tvarkymo ir kūrimo projektai.

13. Dalyvavimas Komisijos posėdžiuose yra būtinas. Komisijos narys, be pateisinamos priežasties praleidęs 10 posėdžių iš eilės, yra pašalinamas iš Komisijos. Vietoj atsistatydinusio ar pašalinto Komisijos nario į Komisijos sudėtį įtraukiamas naujas narys.

**IV SKYRIUS**

**KOMISIJOS DARBO ORGANIZAVIMO TVARKA**

14. Komisija jos kompetencijai priklausančius klausimus svarsto ir sprendimus priima posėdžiuose. Dėl nepaprastosios padėties, ekstremaliosios situacijos ar karantino, Komisijos posėdžiai gali vykti nuotoliniu arba mišriu būdu.

15. Komisija į posėdžius renkasi esant būtinumui. Komisijos pirmininkas nustato posėdžių datą, laiką ir darbotvarkę, vadovauja posėdžiams.

16. Komisijos sekretorius ne vėliau kaip prieš 3 darbo dienas informuoja kitus Komisijos narius apie paskirtą posėdžio datą, laiką, vietą, darbotvarkę bei kviečia suinteresuotus asmenis (pareiškėjus), o prireikus – ir kitų sričių specialistus pagal Nuostatų 11 ir 12 punktus.

17. Kai Komisijos pirmininko nėra arba jis negali eiti savo pareigų, Komisijos pirmininko pareigas eina Komisijos pirmininko pavaduotojas. Nesant Komisijos sekretoriaus, sekretorių iš Komisijos narių paskiria Komisijos pirmininkas.

18. Komisijos posėdis yra teisėtas, kai jame dalyvauja daugiau kaip pusė visų Komisijos narių.

19. Komisijos sprendimai priimami Komisijos narių paprasta balsų dauguma. Kai balsai pasiskirsto po lygiai, sprendimą lemia Komisijos pirmininko balsas. Šiuo atveju Komisijos pirmininkas neturi teisės susilaikyti.

20. Kiekvienas Komisijos narys turi teisę:

20.1. dalyvauti rengiant ir svarstant Komisijos klausimus, laisvai balsuoti svarstomais klausimais;

20.2. susipažinti su fizinių ir juridinių asmenų prašymais, prie jų pridedamais priedais (detaliaisiais planais, projektais ir kt.), kitais aktualiais dokumentais;

20.3. siūlyti kviesti dalyvauti Komisijos darbe reikalingus asmenis;

20.4. siūlyti klausimus posėdžiui, iš anksto informuodamas apie tai Komisijos pirmininką;

20.5. pateikti savo argumentuotą vertinimą ir pastabas Komisijai raštu ar elektroniniu būdu;

20.6. atlikti želdinių apžiūrą savarankiškai. Tokiu atveju turi pateikti Komisijos pirmininkui savo sprendimą per 3 darbo dienas;

20.7. atsistatydinti savo noru, pateikdamas raštišką prašymą Komisijos pirmininkui.

21. Kiekvienas Komisijos narys prieš 1 (vieną) darbo dieną iki Komisijos posėdžio telefonu arba el. paštu privalo pranešti Komisijos pirmininkui, ar dalyvaus posėdyje.

22. Komisijos narys negali balsuoti dėl svarstomo klausimo, jeigu jis yra asmeniškai suinteresuotas Komisijos sprendimo rezultatais bei priimamas Komisijos pasiūlymas gali turėti jam materialinės ar kitokios asmeninės naudos. Atsiradus tokioms aplinkybėms, jis privalo apie tai informuoti Komisijos narius ir nusišalinti nuo klausimo svarstymo.

23. Komisijos posėdžius protokoluoja Komisijos sekretorius. Komisijos posėdžių protokolai surašomi per 3 darbo dienas po įvykusio Komisijos posėdžio. Komisijos posėdžio protokolą pasirašo Komisijos pirmininkas, kai jo nėra, Komisijos pirmininko pavaduotojas ir sekretorius.

24. Komisija Savivaldybės administracijos direktoriui išvadą privalo pateikti per 20 darbo dienų nuo prašymo gavimo dienos.

25. Komisijos protokolai registruojami Savivaldybės administracijos dokumentų valdymo sistemoje (DVS).

 26. Komisijos protokolai skelbiami viešai Savivaldybės interneto svetainėje.

27. Komisijos nariams, išskyrus tuos, kurie yra Savivaldybės administracijos valstybės tarnautojai, už darbo laiką, atliekant Komisijos nario pareigas, mokamas atlygis, numatytas Lietuvos Respublikos valstybės ir savivaldybių įstaigų darbuotojų darbo apmokėjimo ir komisijų narių atlygio už darbą įstatyme.

28. Atlygis mokamas vieną kartą per mėnesį. Komisijos narių atlygio dydis: už dalyvavimo posėdyje 1 valandą mokamas 0,07 pareiginės algos bazinio dydžio atlygis, už 1 klausimo (skaičiuojama kaip 1 valanda) pasiruošimą svarstyti klausimus posėdyje – 0,07 pareiginės algos bazinio dydžio atlygis.

**V SKYRIUS**

**KITŲ ASMENŲ DALYVAVIMAS POSĖDŽIUOSE**

29. Komisijos posėdžiai yra vieši.

30. Posėdžių data, laikas, vieta ir darbotvarkė viešai skelbiami Savivaldybės interneto svetainėje.

31. Komisijos posėdžiuose norintys dalyvauti asmenys turi iš anksto, ne vėliau kaip likus 1 dienai iki posėdžio, raštu pranešti apie dalyvavimą Komisijos pirmininkui, nurodydami, kurį darbotvarkės klausimą svarstant norima dalyvauti, ir pateikti kontaktinį telefono numerį.

32. Komisijos posėdžiuose dalyvaujantys kiti asmenys gali teikti pasiūlymus, rekomendacijas, išsakyti pagrįstą nuomonę svarstomo klausimo pradžioje, kiekvienam asmeniui skiriama ne daugiau nei 3 minutės.

**VI SKYRIUS**

**KOMISIJOS TEISĖS IR PAREIGOS**

33. Komisija, įgyvendindama jai pavestas funkcijas, turi teisę:

33.1. iš Savivaldybės administracijos struktūrinių padalinių, valstybės įstaigų, fizinių ir juridinių asmenų gauti raštu ir žodžiu paaiškinimus ir informaciją, reikalingą klausimams nagrinėti ir sprendimams priimti;

33.2. laiku gauti dokumentus, turinčius reikšmės sprendimui;

33.3. kviesti į savo posėdžius Savivaldybės administracijos darbuotojus, ekspertus bei kitus asmenis, galinčius padėti Komisijai priimti sprendimą;

33.4. patekti į Savivaldybės teritorijas, kuriose yra reikiamų apžiūrėti želdinių;

33.5. dalyvauti ir teikti siūlymus svarstant rengiamus Kazlų Rūdos viešųjų erdvių želdynų kūrimo ir (ar) pertvarkymo projektus.

34. Vykdydama pavestas funkcijas, Komisija, atlikdama želdinių būklės vertinimą, privalo kviesti jame dalyvauti šių želdinių valdytojus, savininkus ar jų įgaliotus asmenis, taip pat projekto vadovą arba jo įgaliotą asmenį, kai saugotini medžiai ir krūmai auga objektuose, kuriems yra parengti atskirųjų ir priklausomųjų želdynų tvarkymo ir kūrimo projektai.

**VII SKYRIUS**

**BAIGIAMOSIOS NUOSTATOS**

35. Šie Nuostatai keičiami, pripažįstami netekusiais galios Savivaldybės tarybos sprendimu.

\_\_\_\_\_\_\_\_\_\_\_\_\_\_